Faktisk er årets første dag den travleste dag for en lang række pizzariaer, grillbare og McDonalds-restauranter. Det gælder ikke mindst i Nordjylland, som flere gange er blevet nummer et eller to på listen over regioner, hvor flest spiser fastfood i løbet af en uge. Cirka 21 procent af nordjyderne tyer til den hurtige og nemme løsning mindst en gang om ugen, viser en undersøgelse fra Statens Institut for Folkesundhed. Men i dag er tallet utvivlsomt meget, meget højere. Og hvis man vil have tømmermændene væk, skal man kigge efter fastfood med rigeligt salt og fedt og gerne med masser af (alkoholfri) væske til. Ifølge Sundhedsstyrelsen og flere sundhedseksperter er der grundlæggende fem ting, der hjælper mod tømmermænd: Spis mad, der indeholder salt, sukker og fedt (det behøver ikke at være fastfood, selvom du føler, at det er det eneste, der dur) Drik læskedrikke (mange synes, at cola er det eneste, der virker…) Tag en lur Gå en tur, og få noget frisk luft Tag et par smertestillende piller

Referat:
Tømmermænd og hovedpine har alle dage været en god undskyldning for en omgang fedtet fastfood. Og nytårsdag er bestemt ingen undtagelse.